section_heading: Početna talijanska ofenziva 28. listopad - 13. studeni 1940.
paragraph_text: Veća prijetnja grčkim pozicijama je bilo napredovanje 10 800 ljudi jake 3. Julia alpske divizije preko gorskog masiva Pind prema Metsovu koje je prijetilo odvajanju grčkih snaga iz Epira od onih u Makedoniji. Divizija Julija je ostvarila rani uspjeh prodirući kroz središnji sektor snaga pukovnije Pind, na to je grčki Glavni stožer naredio žurno slanje pojačanja u sektor koji je došao pod kontrolu II grčkog korpusa. Prva grčka protuofenziva je počela 31. listopada ali s malo uspjeha. Prelazeći 40 km planinskog terena na ledenoj kiši alpinci su uspjeli 2. studenog zauzeti Vovousu nekih trideset kilometara sjeverno od Metsova, ali je postalo jasno da zbog nedostatka ljudstva i zaliha neće uspjeti nastaviti napredovanje protiv grčkih pričuva koje su pristizale na bojište. Do 4. studenog grčki protunapadi su uspjeli vratiti Vovousu i praktično opkoliti diviziju Julia. Prasca je pokušao ojačati njezine položaje s tek pristiglom 47. Bari pješačkom divizijom, ali je stigla prekasno da preokrene ishod bitke. Tijekom sljedećih dana alpinci su se hrabro borili u teškim vremenskim prilikama i pod stalnim napadima grčke Konjičke divizije pod zapovjednjem generala Georgiosa Stanotasa. Ipak 8. studenog zapovjednik Julie, general Mario Girotti je bio prinuđen da zapovjedi svojim postrojbama povlačenje preko planine Smolikas prema Konitsi. To borbeno povlačenje je trajalo nekoliko dana i do 13. studenog granično područje je očišćeno od talijanske nazočnosti, a Julia je bila praktično uništena. Tako je bitka za Pind završila s potpunom grčkom pobjedom.